เงินบาทอ่อนค่าเปิดตลาดที่30.03/05
ธนาคารซีไอเอ็มบีไทย รายงาน เงินบาทเปิดตลาดที่ระดับ 30.03/05 ปรับตัวอ่อนค่าหลังจีนปรับขึ้นดอกเบี้ย
20 ต.ค. 2553

ธนาคารซีไอเอ็มบีไทย รายงาน เงินบาทเปิดตลาดที่ระดับ 30.03/05 ปรับตัวอ่อนค่าหลังจีนปรับขึ้นดอกเบี้ย
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้อยู่ที่ระดับ 30.03/05 บาท/ดอลลาร์ ปรับตัวอ่อนค่าจากปิดตลาดเย็นวานนี้ที่ระดับ 29.85/87 บาท/ดอลลาร์ ก่อนที่จะปรับตัวแข็งค่าลงมาอยู่ที่ 29.98/30.00 บาท/ดอลลาร์ เมื่อเวลา 08.30 น.
"เปิดตลาดขึ้นไปไฮที่ 30.03/05(บาท/ดอลลาร์) ก่อนจะกลับลงมาแข็งค่าที่ 29.98/30.00(บาท/ดอลลาร์)" นักบริหารเงิน กล่าว
ปัจจัยที่ส่งผลให้เงินบาทอ่อนค่ามาจากการที่ธนาคารกลางจีนประกาศขึ้นอัตราดอกเบี้ยเงินกู้และเงินฝาก 0.25% โดยอัตราดอกเบี้ยเงินฝาก 1 ปี จะเพิ่มขึ้นจาก 2.25% เป็น 2.50% และอัตราดอกเบี้ยเงินกู้ 1 ปีจะเพิ่มขึ้นจาก 5.31% เป็น 5.56% โดยมาตรการดังกล่าวจะมีผลบังคับใช้ในวันนี้
ส่วนการประชุมคณะกรรมการนโยบายการเงิน(กนง.) นั้น หากที่ประชุมฯ มีมติให้คงอัตราดอกเบี้ยไว้เท่าเดิมที่ 1.75% ต่อปี ซึ่งจะเป็นแรงกดดันไม่ให้เงินบาทแข็งค่ามากนัก และตลาดคาดหมายว่าจะเป็นเช่นนั้นเพื่อรอดูทิศทางเงินบาทอีกระยะหนึ่ง
สำหรับความเคลื่อนไหวของค่าเงินสกุลหลักต่างประเทศ เงินเยนเปิดตลาดที่ระดับ 81.37/39 เยน/ดอลลาร์ ปรับตัวแข็งค่าจากระดับ 81.47/50 เยน/ดอลลาร์ ส่วนเงินยูโร 1.3742/3745 ดอลลาร์/ยูโร ปรับตัวอ่อนค่าจากระดับ 1.3910/3915 ดอลลาร์/ยูโร
นักบริหารเงิน กล่าวว่า เงินบาทมีโอกาสปรับตัวอ่อนค่าได้อีกเล็กน้อย โดยมองกรอบการเคลื่อนไหว 29.90-30.10 บาท/ดอลลาร์